b'\n_START_ARTICLE_\nZanzibar\n_START_PARAGRAPH_\nZanzibar je polavtonomna regija Tanzanije v Vzhodni Afriki, ki jo sestavlja severni del istoimenskega oto\xc4\x8dja v Indijskem oceanu, 25\xe2\x80\x9350 km od obale Tanzanije. Glavnino ozemlja tvorita dva glavna otoka, Unguja (neuradno imenovan tudi Zanzibar) in Pemba. Glavno mesto otokov stoji na Unguji in se prav tako imenuje Zanzibar. Njegovo staro jedro, znano tudi kot Kamnito mesto (Stone Town), ima status Unescove svetovne kulturne dedi\xc5\xa1\xc4\x8dine. Po popisu leta 2012 ima regija 1,3 milijona prebivalcev._NEWLINE_Oto\xc4\x8dje so na za\xc4\x8detku na\xc5\xa1ega \xc5\xa1tetja naselili Bantujci, do 10. stoletja pa je postalo pomembno trgovinsko sredi\xc5\xa1\xc4\x8de regije, v katerem so s\xc4\x8dasoma pridobili glavni vpliv Arabci. V za\xc4\x8detku 16. stoletja so ga osvojili Portugalci, ki pa ga niso aktivno upravljali in konec 17. stoletja so prebivalci s pomo\xc4\x8djo sultanata Oman izgnali evropske vplivne\xc5\xbee. Arabci so razvili pridelavo za\xc4\x8dimb, mo\xc4\x8dno pa se je razmahnila tudi trgovina s su\xc5\xbenji. Tekom britanske kampanje proti slednji v 19. stoletju je Zanzibar pre\xc5\xa1el pod britanski vpliv in postal protektorat Zdru\xc5\xbeenega kraljestva, kar je pomenilo, da je v praksi ostal pod upravo lokalnih sultanov. Sultan D\xc5\xbeam\xc5\xa1id bin Abdula je bil odstavljen med zanzibarsko revolucijo leta 1964, nakar se je oto\xc4\x8dje zdru\xc5\xbeilo s Tanganjiko na celini v skupno dr\xc5\xbeavo Tanzanijo.'